Document ID: 32015R0414

A BIZOTTSÁG (EU) 2015/414 RENDELETE
(2015. március 12.)
a 2002/46/EK európai parlamenti és tanácsi irányelvnek az étrend-kiegészítők előállításához felhasznált (6S)-5-metiltetrahidrofolsav, glükózamin só tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az étrend-kiegészítőkre vonatkozó tagállami jogszabályok közelítéséről szóló, 2002. június 10-i 2002/46/EK európai parlamenti és tanácsi irányelvre (1) és különösen annak 4. cikke (5) bekezdésére,
mivel:
(1)
A 2002/46/EK irányelv II. melléklete meghatározza az étrend-kiegészítők előállításához felhasználható vitaminoknak és ásványi anyagoknak, valamint ezek felhasználható formáinak a jegyzékét. A 2002/46/EK irányelv I. és II. melléklete helyébe az 1170/2009/EK bizottsági rendelet (2) lépett.
(2)
A 2002/46/EK irányelv 14. cikke értelmében az Európai Élelmiszerbiztonsági Hatósággal (a továbbiakban: Hatóság) folytatott konzultációt követően kell elfogadni az étrend-kiegészítők előállításához felhasználható vitaminokra és ásványi anyagokra vonatkozó azon rendelkezéseket, amelyek hatással lehetnek a közegészségügyre.
(3)
A (6S)-5-metiltetrahidrofolsav, glükózamin sónak mint folátforrásnak a 2002/46/EK irányelv II. mellékletébe történő felvétele iránti kérelem benyújtását követően a Hatóság 2013. szeptember 11-én tudományos véleményt (3) fogadott el a (6S)-5-metiltetrahidrofolsav, glükózamin só táplálkozási célokra szánt folátforrásként étrend-kiegészítőkhöz történő hozzáadásáról és az e forrásból származó folát biológiai hasznosíthatóságáról.
(4)
A Hatóság véleményéből az következik, hogy a (6S)-5-metiltetrahidrofolsav, glükózamin só étrend-kiegészítőkben folátforrásként történő felhasználása nem jelent biztonsági kockázatot.
(5)
A Hatóság kedvező véleményét követően a (6S)-5-metiltetrahidrofolsav, glükózamin sót fel kell venni a 2002/46/EK irányelv II. mellékletében található jegyzékbe.
(6)
A (6S)-5-metiltetrahidrofolsav, glükózamin só új élelmiszer-összetevő, amelynek forgalomba hozatalát a 2014/154/EU bizottsági végrehajtási határozat (4) engedélyezte.
(7)
Az érdekelt felekkel az élelmiszerlánc, valamint az állat- és növényegészségügy kérdéseivel foglalkozó konzultatív csoporton keresztül konzultáltak, és azok észrevételeit figyelembe vették.
(8)
A 2002/46/EK irányelvet ezért ennek megfelelően módosítani kell.
(9)
Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A RENDELETET:
1. cikk
A 2002/46/EK irányelv II. mellékletének A. szakaszának 10. pontja (FOLÁT) a következő c) alponttal egészül ki:
„c)
(6S)-5-metiltetrahidrofolsav, glükózamin só”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. március 12-én.

Labels: 3
0
1
17